ועדת הפנים והגנת הסביבה, כנסת 24, פרוטוקול מספר 46, 2021-10-26 15:30

וליד טאהא: שלום לכולם.

וליד טאהא: אנחנו רוצים להתנצל על עיכוב של כמעט שעה.

וליד טאהא: היינו בעיכוב כתוצאה מחוק אחר שהצבענו עליו.

וליד טאהא: אני כמובן מדבר עכשיו על פרק כ"ב (רישוי באמצעות מורשה להיתר), מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"א-2021 – מ/1443.

וליד טאהא: אנחנו בהסתייגויות והצבעות.

וליד טאהא: הוגשו לי כמה הצעות.

וליד טאהא: נראה שחלק מחברי הכנסת שהגישו אותן אינם נוכחים.

וליד טאהא: אני רוצה לתת לגלעד מהייעוץ המשפטי לומר איזה דברים סופיים הוכנסו או לא הוכנסו לנוסח.

גלעד קריב: בנוסח שמופיע לפניכם, שכותרתו "נוסח להצבעות – 25.10.21" מסומנים בצהוב ובירוק כל השינויים מהנוסח שהופיע בפניכם בפעם הקודמת.

גלעד קריב: הרוב המכריע של הדברים שמופיעים פה בצהוב הם דברים שכבר הוקראו, אז אני לא אחזור עליהם.

גלעד קריב: הם הוקראו בלי שהם הופיעו בנוסח.

גלעד קריב: אני אעבור על כמה דברים שצריכים חידוד או שלא הוקראו אני אתחיל בעמוד 2, פסקה (2) לגבי סעיף (ה): "בסעיף קטן (ה), האמור בו יסומן "(1)" ואחריו יבוא: (2) על אף האמור בפסקה (1), מורשה להיתר רשאי להתיר שינויים בהיתר שניתן על ידי הרשות המקומית לצרכי התאמה ככל הנדרש במהלך ביצוע עבודות על פי היתר בהתאם להוראות שיקבע שר הפנים לעניין זה ובנושאים שיקבע ובלבד שלא יתיר השר שינויים כאמור" – וכאן יש שינוי מהמשפט שמופיע: במקום "אם השפעתם אינה מעטה או זניחה" - -

יגאל גוטשל: - - אם יש בהם שינוי של ממש לעומת ההיתר שנתנה רשות הרישוי.

גלעד קריב: - - אם יש בהם שינוי של ממש לעומת ההיתר שנתנה רשות הרישוי.

גלעד קריב: בסעיף 147 – זה מה שדיברנו בישיבה אתמול לגבי העניין של פיצול דירות.

גלעד קריב: אני אקרא את נוסח סעיף (ב), כי (א) כבר הוקרא: "בסעיף 147 – (ב) בסעיף קטן (י)(3), האמור בו יסומן "(א)" ובו אחרי "(תמ"א 35)" יבוא "(בפסקה זו – מגבלת כמות)" בסופו יבוא "למעט ישוב כאמור במחוזות הצפון והדרום;" ואחריו יבוא: (ב) ביישוב שנקבעה לגביו מגבלת כמות במחוזות הצפון והדרום, דירות מגורים שאושרו בהקלה לפי סעיף קטן זה בשיעור של עד 15% מהיקף יחידות הדיור שנקבעה במגבלת הכמות, לא יובאו בחשבון בחישוב מגבלת הכמות ולעניין פסקה (2) לא תהיה מגבלה על מספר דירות המגורים המזערי שוועדה מקומית רשאית להתיר לפצל בתחום הישוב".

גלעד קריב: בעמוד 4, פסקה (8)(ג1) הוקראה בפעם שעברה.

גלעד קריב: התוספת ב-(ג2) "למעט לעניין בקשה להיתר כאמור בסעיף 158מח(2)(ב)".

גלעד קריב: שיהיה ברור לפרוטוקול, הכוונה היא רק לעניין מכון הבקרה, לא לעניין האישור עצמו.

גלעד קריב: שיהיה ברור שאין צורך בהוספת מכון הבקרה בבקשות כאלה של 158מח(2)(ב), כי אין אישור של מכון בקרה, אבל כמובן שצריך להעביר את האישור עצמו.

גלעד קריב: בעמוד 7 במידע למורשה להיתר הוספנו: "ובכלל זה פרטיה ומסמכיה" לעניין ההוראות שיקבע השר לגבי הגשת בקשת המידע.

גלעד קריב: בעמוד 8 פסקה (3) הוספנו "ועומדים בתנאים שנקבעו לפי סעיפים 78 או 98 ובהוראות סעיף 97".

גלעד קריב: לגבי עמוד 10, אלה דברים שכבר הוקראו בדיון הקודם.

גלעד קריב: בעמוד 12 גם בפסקה (3) "ועומדים בתנאים שנקבעו לפי סעיפים 78 או 98 ובהוראות סעיף 97".

גלעד קריב: גם בפסקה (5), "למעט לעניין בקשה להיתר כאמור בסעיף 158מח(2)(ב)".

יגאל גוטשל: גלעד, גם פה צריך להגיד - - -

גלעד קריב: ברור, זאת גם אותה הוראה.

גלעד קריב: בעמוד 14 תיקנו בפעם הקודמת.

גלעד קריב: את סעיף ניגוד עניינים בעמוד 15 בני הקריא בדיון הקודם.

גלעד קריב: אני אקרא את תחולה אזורית בעמוד 17: "רשות מקומית רשאית לקבוע כי הוראות פרק זה לא יחולו בתחומה או בחלק ממנו" – בגלל שהפכנו את זה לרשות המקומית, ולא לוועדה המקומית.

גלעד קריב: ב-(ב) הוספנו "באתר האינטרנט שלה".

גלעד קריב: אני אקרא את הסעיף החדש של ערר על היתר בעמוד 19.

גלעד קריב: דיברנו עליו בעל פה, אבל הנוסח היה שונה, אז אני אקריא אותו שוב: "(א) מסר המורשה להיתר לרשות הרישוי העתק של ההיתר כאמור בסעיף 158נב(ב), רשאית רשות הרישוי, אם מצאה שלא מתקיימים בהיתר הוראות פרק זה, להגיש ערר לוועדת הערר בתוך 6 חודשים מיום שנמסר לה ההיתר כאמור.

גלעד קריב: (ב) על אף האמור בסעיף קטן (א), מצאה רשות הרישוי כי התקיים בהיתר אחד המפורטים להלן, רשאית היא להגיש ערר כאמור בסעיף קטן (א) עד למתן תעודת הגמר.

גלעד קריב: (1) חריגה משטחי הבניה המותרים לפי כן דין; (2) חריגה ממספר יחידות הדיור המותרות לפי כל דין; (3) חריגה מגובה המבנה המותר לפי כל דין; (4) חריגה מקווי בניין המותרים לפי כל דין; (5) חריגה משימושים המותרים לפי כל דין.

גלעד קריב: (ג) הוגש ערר בנושאים המפורטים בסעיף קטן (ב), יותלה תוקפו של ההיתר עד להחלטה אחרת של ועדת הערר; הוגש ערר בנושאים אחרים שאינם מפורטים בסעיף קטן (ב), לא יותלה תוקפו של ההיתר אלא אם החליטה ועדת הערר לעשות כן.

גלעד קריב: (ד) ועדת הערר תיתן החלטה בדבר התליית ההיתר כאמור בסעיף קטן (ג), תוך 14 ימי עבודה מיום שהוגשה הבקשה.

גלעד קריב: (ה) שר הפנים רשאי לקבוע עניינים נוספים על העניינים המפורטים בסעיף קטן (ב) שעליהם יחולו הוראות סעיפים קטנים (ב) ו-(ג)".

גלעד קריב: על החלפת מורשה להיתר דיברנו אתמול.

גלעד קריב: סעיף שיש בו שינוי שצריך לשים לב אליו – סעיף העבירות בעמוד 21.

גלעד קריב: עלתה פה טענה, שגובה הקנסות נמוך מדי, ואנחנו קיבלנו את עמדת המשפטים, שהם מוכנים להגדיל את גובה הקנסות, אם הוועדה סבורה שיש בכך צורך, שבמקום כפל הקנס האמור בסעיף 61(א)(3), יהיה "הקנס האמור בסעיף 61(א)(4) לחוק העונשין".

גלעד קריב: בעמוד 22 זה נוסח שהוקרא אתמול על ידי רוסלאן.

גלעד קריב: דיברנו על פסקה (15) אתמול בהצעה של חבר הכנסת איתן גינזבורג.

גלעד קריב: "בסעיף 265(31), במקום "וחלוקתו" יבוא "ואפשרות חלוקתו".

מירה סלומון: גלעד, זה בעצם הסיפור של הנפחי?

מירה סלומון: נכון, גלעד?

גלעד קריב: כן.

גלעד קריב: בעמוד 32 הוספנו – זה נאמר בוועדה, אבל אני אקרא את הנוסח – "הוראות סעיף זה יחולו, בשינויים המחויבים, על סמכויות יושב ראש ועדת האתיקה להורות על התליה דחופה או על התליה לפי סעיפים 16ח ו-16ט".

גלעד קריב: אני אומר הערה כללית – בכל מקום שכתוב ועדת משמעת וזה לא שונה לוועדת האתיקה, הכוונה היא לוועדת האתיקה וזה כמובן ישונה במהלך הניסוח לפני הנחת הצעת החוק לקריאה שנייה ושלישית.

גלעד קריב: בעמוד 33 הוספנו בסעיף (ב) שהפרסום יהיה גם "בפנקס המהנדסים והאדריכלים או בפנקס המורשים להיתר, לפי העניין", הפרסום על הענישה.

גלעד קריב: סעיפי התחילה גם הוקראו אתמול.

גלעד קריב: אולי אני אקרא אותם שוב ליתר ביטחון מעמוד 34: "(ה) הוראות סעיף 145ב כנוסחו בסעיף 103(4) יחולו לגבי תכניות שהוחלט להפקידן לאחר התקנת תקנות לפי הסעיף האמור.

גלעד קריב: (ו) תחילתם של הוראות פרק ה' כנוסחם בסעיף 103(10) עם התקנת תקנות כאמור בסעיף קטן (ד).

גלעד קריב: (ז) תחילתו של סעיף 105 ביום א' בתמוז התשפ"ב (30 ביוני 2022) ולגבי סעיפים 16 עד 16 יא, 17 ו- 19 לחוק המהנדסים והאדריכלים כנוסחם באותו סעיף – הוא יחול לגבי עבירות משמעת שנעברו ערב היום האמור; ואולם על דיונים תלויים ועומדים בוועדת האתיקה אשר החלו ערב מינוי הוועדה לפי סעיף 16ב לחוק המהנדסים והאדריכלים כנוסחו בסעיף 105, יחולו הוראות חוק המהנדסים והאדריכלים כנוסחו ערב המועד הנקוב בפסקה זו".

וליד טאהא: תודה רבה גלעד.

וליד טאהא: רבותי, הוגשו הסתייגויות על ידי שני חברי כנסת, אחד מהם לא נמצא.

וליד טאהא: חבר הכנסת מיכאל מלכיאלי בשם חברי סיעת ש"ס אינו נמצא, על כן אנחנו לא נדון ולא נדבר על ההסתייגויות שלו, אני מוריד אותן.

וליד טאהא: נשאר אתנו חבר הכנסת יצחק פינדרוס וקבוצת יהדות התורה, שהגישו מספר הסתייגויות.

וליד טאהא: חבר הכנסת יצחק פינדרוס, תרצה לדבר בכללי?

יצחק פינדרוס: לא, אני חושב שבאופן כללי הרפורמה הזאת היא טובה.

יצחק פינדרוס: בניגוד לרפורמה הקודמת שהעברתם, אני חושב שהיא רפורמה טובה, בריאה ונכונה.

יצחק פינדרוס: היה צריך ללכת יותר מזה.

יצחק פינדרוס: אני בדיוק סיפרתי לשרון שיושבת לידי, שחזרתי ביום ראשון מניו יורק.

יצחק פינדרוס: אני לא יודע אם אתם יודעים, אבל בניו-יורק אתה יכול לבנות בניין בן 100 קומות.

יצחק פינדרוס: אתה צריך להיכנס לאינטרנט ולמלא טפסים.

יצחק פינדרוס: אתה לא צריך לפגוש מאכרים ולא עיריות, לא קשר עם ראש העיר ולא קשר עם הוועדה המקומית.

יצחק פינדרוס: אחד החברים האישיים שלי היה יושב-ראש ועדת תכנון ובנייה בניו יורק.

יצחק פינדרוס: הוא לא פגש יזמים מעולם, הוא לא פגש אף אחד, לא דיבר איתם, לא מכיר אותם, לא יודע מי הם, והם כבר לא צריכים אותו.

יצחק פינדרוס: הוא לא צריך לחתום.

יצחק פינדרוס: מכניסים, אתה עומד בדרישות ומקבל חברה.

יצחק פינדרוס: אני מאוד מקווה שזאת ההתחלה להגיע לשם, כי המערכת המסובכת פה בישראל – אין לה הצדקה ואין לה סיבה.

יצחק פינדרוס: כפי שאמרתי גם בדיון הקודם – אני חושב שזה גם נכון פה – אחת הסיבות לעליות מחירים ולכל משבר הדיור במדינת ישראל זה אותו לחץ שאנשים צריכים לעבור בירוקרטיה, זה לוקח שנים וזמן.

יצחק פינדרוס: זה גורם גם לחוסר ודאות וגם לבזבוז משאבים.

יצחק פינדרוס: לכן אני הייתי שמח לראות פה את מה שקורה בניו-יורק ברפורמה הזאת.

יצחק פינדרוס: זאת התחלה טובה, וההסתייגויות מדברות בעד עצמן, אז אתה יכול להצביע עליהן יחד.

וליד טאהא: נצביע עליהן ביחד.

וליד טאהא: תודה רבה חבר הכנסת יצחק פינדרוס.

רוסלאן עותמאן: אדוני היושב-ראש, יש לי - - -

וליד טאהא: לא, אנחנו מצביעים עכשיו.

גלעד קריב: תיקון קטן.

רוסלאן עותמאן: תיקון טכני ממש קטן, שאנחנו מבקשים להוסיף: בפרק י' לחוק התכנון והבנייה, היחידה הארצית לאכיפה מוזכרת מספר פעמים.

רוסלאן עותמאן: מאחר שהשם של היחידה השתנה לאחרונה לרשות לאכיפה ומקרקעין, אנחנו מבקשים להוסיף תיקון קטן בסעיף ההגדרות, כך שיירשם היחידה הארצית לאכיפה: הרשות לאכיפה במקרקעין.

רוסלאן עותמאן: זה תיקון טכני, שרק יבהיר שהיחידה הארצית - - -

וליד טאהא: הוא לא ממש טכני, אחרת לא יהיה מי שיעשה עליהם את האכיפה, כי היה גוף והלך.

רוסלאן עותמאן: לא לא, הוא לא - - -

וליד טאהא: בסדר, מאה אחוז.

יצחק פינדרוס: אבל אתה צריך להיות נגד, אתה מעדיף שיהיה "גוף והלך".

וליד טאהא: לא אהבתי את זה, אבל מה לעשות?

וליד טאהא: חברים, אנחנו מצביעים על ההסתייגויות.

יצחק פינדרוס: אם היית מיהדות התורה, לא היית נותן עכשיו לתיקון הטכני הזה לעבור.

וליד טאהא: יצחק פינדרוס, מצביעים מ-8-1 בבת אחת, מי בעד הסתייגויות 8-1 של חבר הכנסת יצחק פינדרוס?

וליד טאהא: אף אחד.

וליד טאהא: מי נגד ההסתייגויות?

וליד טאהא: שניים.

וליד טאהא: מי נמנע?

וליד טאהא: אין נמנעים.

וליד טאהא: בעד – אין נגד – 2 נמנעים – אין

וליד טאהא: אני קובע שכל ההסתייגויות לא עברו.

גלעד קריב: של כל המסתייגים.

וליד טאהא: כל השאר לא נמצאים.

וליד טאהא: נשאר לנו להצביע על החוק.

וליד טאהא: אנחנו נודיע על המועד של כינוס הוועדה כדי להצביע על החוק.

וליד טאהא: תודה רבה לכולם.

וליד טאהא: אני ממשיך את הדיון, שהופסק לפרק זמן – כמובן אני מדבר על פרק כ"ב – רישוי באמצעות מורשה להיתר.

וליד טאהא: אנחנו אמנם אחרי שעה ארבע, אבל אנחנו עם אישור מיוחד של יושב-ראש הכנסת, אז הכול בסדר.

וליד טאהא: חבר הכנסת שלמה קרעי, שהיו לו הסתייגויות ולא הגיע, בכל זאת אני אתן לו זכות דיבור ונמשיך להצבעה.

וליד טאהא: בבקשה, חבר הכנסת שלמה קרעי.

שלמה קרעי: תודה רבה, אדוני יושב-הראש.

שלמה קרעי: היה לנו פה שיתוף פעולה טוב בנושא הזה של פיצול דירות, הקלה למרחב הכפרי בדרום ובצפון ובפריפריה, ולכן אני נמנע מלהגיש או מלבקש רשות דיבור על ההסתייגויות האלה.

שלמה קרעי: אני מבקש למעשה למשוך אותן, לא לדבר עליהן לא כאן בוועדה וגם לא במליאה.

שלמה קרעי: מבחינתי אפשר לשוך את כל ההסתייגויות בשמי ובשם כל אלה שהגשתי בשמם.

וליד טאהא: תודה רבה לך, חבר הכנסת שלמה קרעי.

וליד טאהא: דברים ברורים.

איתן גינזבורג: יישר כוח.

וליד טאהא: באמת תודה.

וליד טאהא: אנחנו ניגשים להצבעה, אבל אין לי את הנוסח.

איתן גינזבורג: הכול ביחד, נכון גלעד?

גלעד קריב: כן, הצבעה אחת.

שלמה קרעי: אני אמנם לא חבר, אבל אני מצביע בעד, כי אני לא מקבל - - -

וליד טאהא: כן, אתה לא נחשב.

וליד טאהא: הוא יודע שזה לא נחשב.

וליד טאהא: מאחר שסיימנו את הדיון על ההסתייגויות וצלחנו אותו, אני מעמיד להצבעה את נוסח הצעת החוק, כפי שהוקרא, כולל כל התיקונים שהוקראו, מי בעד ההצעה?

וליד טאהא: מי נגד?

וליד טאהא: מי נמנע?

וליד טאהא: הצבעה אושר.

וליד טאהא: אני קובע שהצעת החוק עברה בקריאה שנייה ושלישית.

וליד טאהא: תודה רבה לכולם.

איתן גינזבורג: אדוני היושב ראש, אני רוצה לברך את הוועדה, את חברי הוועדה, את כל השותפים שהיו סביב השולחן, את כל הארגונים, את משרדי הממשלה ואותך אדוני היושב-ראש על ההנהגה.

איתן גינזבורג: מדובר בהצעת חוק מאוד חשובה לעולם התכנון והבנייה.

איתן גינזבורג: היא הולכת להפחית הרבה מאוד בירוקרטיה והרבה מאוד זמן רישוי, ואני מקווה שזו בשורה לכל עולם התכנון והבנייה.

איתן גינזבורג: אני חושב שגם הכנסנו פה שני דברים מאוד משמעותיים: הפחתת והסרת כל עולם ההקלות, שבהרבה מאוד מובנים הוא חסם בנייה ומעכב בנייה.

איתן גינזבורג: מהיום תהיה ודאות מה אפשר לבנות בכל מקום בישראל.

איתן גינזבורג: השינוי שהובלנו במעבר לשיטת בנייה נפחית, ולא שטחי בנייה עיקרי ושירות, דבר שהיה גורם מעכב מאוד גם בוועדות ערר וגם בוועדות מקומיות ומחוזיות.

איתן גינזבורג: הגיע הזמן שמדינת ישראל תתקדם, והוועדה הזאת גרמה לכך שמדינת ישראל ועולם התכנון והבנייה יתקדמו לבנייה יותר נורמלית, חכמה, יעילה.

איתן גינזבורג: אני מברך את כולם על השותפות.

איתן גינזבורג: תודה רבה אדוני.

וליד טאהא: תודה, חבר הכנסת איתן גינזבורג.

וליד טאהא: חברת הכנסת שרון, תרצי לומר משהו?

וליד טאהא: היות ולא השתתפת אתנו בהצבעה בעד, לפחות תגידי משהו.

שרון רופא אופיר: קודם כל כן השתתפתי, עשיתי ככה עם האצבע, אבל כנראה לא ראיתם או שזה היה אחרי ואני פה נוכחת ושותפה כמובן לכל הדיונים.

שרון רופא אופיר: אני גם רוצה להצטרף לברכות של איתן, לברך אותך אדוני היושב-ראש ולברך את היועצים המשפטיים של הוועדה ואת מנהלת הוועדה ואת הדרגים המקצועיים שנמצאים כאן ואת חבריי כמובן, שלא עשינו לכם חיים קלים.

שרון רופא אופיר: שאלנו המון שאלות, הקשינו ורצינו לשנות.

שרון רופא אופיר: פעם ראשונה שאני מעבירה חוק הסדרים ופעם ראשונה שאני חברה כחברת כנסת בוועדה.

שרון רופא אופיר: פתאום מתברר לי שכל מה שאנחנו עושים פה הוא לא מובן מאליו, וזה לא קורה בדרך כלל.

שרון רופא אופיר: אני גאה להיות חלק מוועדת הפנים.

שרון רופא אופיר: אני בטוחה שנוסיף להוביל לשינויים למען תושבי מדינת ישראל.

שרון רופא אופיר: זאת הסיבה שאנחנו כאן.

וליד טאהא: תודה רבה לך חברת הכנסת שרון רופא.

יוראי להב-הרצנו: קודם כל אני רוצה להודות לך אדוני יושב-הראש על ההובלה של החוק הזה.

יוראי להב-הרצנו: הוא לא פשוט כלל וכלל.

יוראי להב-הרצנו: הוא גם מורכב מאוד, ויש לו השפעות ניכרות על הרבה מאוד אנשים ועל האופן שבו הערים שלנו תיראנה, ולכן אני מודה לך על ההובלה הרגישה והנחושה של הנושא הזה.

יוראי להב-הרצנו: אני רוצה לומר שזה העתיד, העתיד של מדינת ישראל להיות צפופה יותר על כל המשתמע מכך, ואם העתיד שלנו להיות צפופים יותר, לפחות שנעשה את זה בשום שכל, באופן ששם לב גם למאזן האקולוגי, גם לערכי הטבע, גם לשירותים ולתשתיות שאנחנו צריכים וזכאים לקבל בתור אזרחים ותושבים במדינה מפותחת במערב.

יוראי להב-הרצנו: על כן ההתחדשות העירונית היא הפתרון.

יוראי להב-הרצנו: היא הפתרון לאותה צפיפות שתבוא עלינו ביתר שאת.

יוראי להב-הרצנו: היא גם הפתרון לכך שנימנע מלבנות בשטחים הפתוחים ולאיים על מסדרונות אקולוגיים.

יוראי להב-הרצנו: לכן אני שמח על החוק הזה.

יוראי להב-הרצנו: הוא לא מושלם, אבל הוא כן נותן פתרון טוב להתרחבות שלנו, או להוספה של דירות במסגרת ההתחדשות העירונית כחלק מתמהיל הוספת הדירות בכלל המדינה, ועל כן שמח על הדיונים ועל החוק.

יוראי להב-הרצנו: אני מקווה שהתקציב יעבור ואתו חוק ההסדרים, ואז נוכל לבנות יותר בתוך הערים.

וליד טאהא: תודה רבה לך חבר הכנסת יוראי להב הרצנו.

וליד טאהא: אני כמובן ארצה להודות מעומק לב ללאה מנהלת הוועדה, לכל צוות הייעוץ המשפטי של הוועדה, לרבקה, לשוש ולכל צוות הוועדה ללא יוצא מן הכלל, לכל חברי הכנסת שמלווים את הדיונים באופן קבוע, כולל כמובן חברי הכנסת שרון, יוראי ואחרים.

וליד טאהא: אני גם רוצה להודות לכל אלה שהשתתפו באופן פעיל ולקחו חלק בדיונים, שלא תמיד אהבו את הסגנון שלנו בניהול הוועדה.

וליד טאהא: אין מה לעשות, אם כולם יאהבו את הסגנון, כנראה משהו לא בסדר בסגנון, אז מישהו צריך לבוא בטענות לזה.

וליד טאהא: לכל הנציגים של הממשלה, אני יכול להודיע שוועדת הפנים השלימה דיונים בכל חוק ההסדרים, בכל החוקים שהגיעו אליה שקשורים לחוק ההסדרים, למעט חוק אחד שהוצאנו ולא הבאנו לדיון, כי הוא מחייב דיון יותר מעמיק אל מול הגורמים הרלוונטיים.

וליד טאהא: חשבנו שלא נעשתה מספיק עבודה כדי להתקדם אתו.

וליד טאהא: חוץ מזה סיימנו את כל המוטל עלינו.

וליד טאהא: אני לא יודע אם טכנית אפשר לעשות את זה בהודעה.

וליד טאהא: אני ארצה להגיש רביזיה על כל החוקים שהעברנו כדי להצביע בפעם האחרונה, כמתבקש מאתנו כמובן.

וליד טאהא: הייעוץ המשפטי ביקש להשאיר את זה בינתיים פתוח, כדי שיתאפשר לערוך שינויים אם נפלו טעויות.

וליד טאהא: אם אנחנו מצביעים על הרביזיה, גם תיקון של טעות לא יכולים לעשות, ועל כן אם תראו הודעה כזאת, שאף אחד לא יקפוץ מהכיסא, זה משהו טכני שאנחנו צריכים לעשות כדי לסגור סופית את החוקים שכבר סיימנו והצבענו עליהם.

וליד טאהא: אני לא יודע איך אפשר לעשות את זה מבחינה טכנית, אבל אני חושב שיש לנו ארבעה, חמישה כאלה שצריך לעשות לגביהם רביזיה, אחרי שאתם מסיימים לבדוק שאין טעויות שצריך לתקן, ואז נבוא להצבעה אחרונה על הרביזיה.

וליד טאהא: שוב, תודה רבה לכולם.